EUROOPAN UNIONIN VIRKAMIESTUOMIOISTUIMEN MÄÄRÄYS

(toinen jaosto)

21 päivänä lokakuuta 2015

Maria Lucia Arsène

vastaan

Euroopan komissio

”Henkilöstö — Palkkaus — Ulkomaankorvaus — Henkilöstösääntöjen liitteessä VII olevan 4 artiklan 1 kohdan b alakohdassa säädetty edellytys — Kymmenen vuoden viitejakso — Alkamisajankohta — Kansainväliselle organisaatiolle suoritettujen palvelujaksojen huomioon ottamatta jättäminen — Henkilöstösääntöjen liitteessä VII olevan 4 artiklan 1 kohdan b alakohdan säännösten analoginen soveltaminen — Tavanomainen asuinpaikka asemamaan ulkopuolella ennen tehtävien hoitamista kansainvälisessä organisaatiossa — Työjärjestyksen 81 artikla — Selvästi perusteeton kanne”

Aihe:

SEUT 270 artiklaan, jota sovelletaan Euratomin perustamissopimukseen sen 106 a artiklan nojalla, perustuva kanne, jossa Maria Lucia Arsène vaatii virkamiestuomioistuinta yhtäältä kumoamaan Euroopan komission 11.11.2013 tekemän päätöksen, jolla häneltä evättiin oikeus ulkomaankorvaukseen ja toisaalta velvoittamaan komission maksamaan hänelle tämän korvauksen viivästyskorkoineen hänen palveluksessa aloittamisestaan alkaen.

Ratkaisu:

Kanne hylätään selvästi perusteettomana. Maria Lucia Arsène vastaa omista oikeudenkäyntikuluistaan, ja hänet velvoitetaan korvaamaan Euroopan komission oikeudenkäyntikulut.

Tiivistelmä

Virkamiehet — Palkkaus — Ulkomaankorvaus — Myöntämisedellytykset — Tavanomainen asuinpaikka asemamaan ulkopuolella viitejakson aikana — Jakson keston laskeminen — Valtiolle tai kansainväliselle organisaatiolle suoritettujen palvelujaksojen huomioon ottamatta jättäminen

(Henkilöstösääntöjen liitteessä VII olevan 4 artiklan 1 kohdan b alakohta)

Henkilöstösääntöjen liitteessä VII olevan 4 artiklan 1 kohdan b alakohdassa säädetyn kymmenen vuoden viitejakson alkamisajankohdan määrittelemisen osalta ja koska tässä säännöksessä ei ole erityistä mainintaa, henkilöstösääntöjen liitteessä VII olevan 4 artiklan 1 kohdan a alakohdan kanssa analogisesti on jätettävä ottamatta huomioon jaksot, joiden aikana virkamies hoiti tehtäviä valtion tai kansainvälisen organisaation palveluksessa. Tämä merkitsee, että tehtävien hoitaminen valtion tai kansainvälisen organisaation palveluksessa ei vie asianomaiselta virkamieheltä oikeutta saada ulkomaankorvausta, vaan että viitekauden alkamisajankohtaa on siirrettävä vastaavasti sen tarkistamiseksi, että henkilö on todella oleskellut kymmenen vuotta sen valtion Euroopassa sijaitsevan alueen ulkopuolella, jonka kansalainen hän on tai on ollut, ilman, että hän työskenteli näiden kymmenen vuoden aikana jonkin valtion tai kansainvälisen organisaation palveluksessa.

Vaikka virkamiehellä on tosiasiallisesti ollut vakituinen asuinpaikka asemamaan alueen ulkopuolella, mutta hän on työskennellyt valtion tai kansainvälisen järjestön palveluksessa, ei voida katsoa, että tämä virkamies on keskeyttänyt pysyvät siteet asemamaahan, jonka kansalainen hän on tai on ollut. Oletus, että pysyvien siteiden katsotaan katkenneen siihen asemamaahan, jonka kansalainen asianomainen on tai on ollut, kumotaan siis vain sen seikan perusteella, että asianomainen on ollut kymmenen vuoden viitejakson aikana valtion tai kansainvälisen organisaation palveluksessa.

(ks. 36 ja 46 kohta)

Viittaukset:

Virkamiestuomioistuin: tuomio 25.9.2007, Cavallaro v. komissio (F‑108/05, EU:F:2007:164, 74 kohta); tuomio 5.12.2012, Grazyte v. komissio (F‑76/11, EU:F:2012:173, 50 ja 54 kohta oikeuskäytäntöviittauksineen) ja tuomio 30.1.2014, Ohrgaard v. komissio (F‑151/12, EU:F:2014:8, 36 kohta)